[{"text_idx": "#000005", "text": "Cawsom ein tywys drwy yrfa amrywiol Tegwyn \u2013 o bentref Benbontrhydybeddau i Ysgol Ramadeg Ardwyn a Choleg Prifysgol Aberystwyth, ei flwyddyn yn athro yn sir Forgannwg, cyn iddo ddod yn o\u0302l i ymuno a\u0302 staff Geiriadur Prifysgol Cymru. Ymddiddorodd hefyd yn hanes y cymeriad lliwgar Lewis Morris o Fo\u0302n, a ymgartrefodd yn ardal Goginan, a barddoniaeth ar ffurf baledi a thribannau."}, {"text_idx": "#000006", "text": "Ond prif bwyslais y sgwrs oedd cyflwyno dawn Tegwyn fel llenor a chartwnydd dyfeisgar, deifiol ei hiwmor. Cyfansoddodd gerddi ysgafn a defnyddio\u2019i ddawn fel artist medrus i\u2019w darlunio, gan arddangos ei ffraethineb a dawn ddychanol anghyffredin. Cyfrannodd yn helaeth i amrywiol gylchgronau a bu\u2019n gyfrifol am lunio a golygu nifer o gyfrolau, yn cynnwys casgliadau o limrigau a chartwnau. Mae\u2019n siw\u0302r y bydd llawer yn cofio Cadwgan, y llygoden o\u2019r lleuad, cyfres hyfryd i blant gan Tegwyn a\u2019i frawd, y cartwnydd Elwyn Ioan."}, {"text_idx": "#000007", "text": "I gyd-fynd a\u0302\u2019r sgwrs, trefnwyd arddangosfa o rai o weithiau celf a chartwnau Tegwyn yn y festri, a braf iawn oedd cael cwmni Tegwyn ac aelodau o\u2019r teulu yn y digwyddiad \u2013 dechrau ardderchog i raglen y Gymdeithas am eleni."}, {"text_idx": "#000008", "text": "Geraint Jenkins gyda Tegwyn a\u2019r teulu"}, {"text_idx": "#000009", "text": "Beth am gefnogi datblygiad BroAber360 trwy gyfrannu?"}, {"text_idx": "#000010", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}]